CELEX: 32013D0749
Language: sk
Date: 2013-12-10 00:00:00
Title: 2013/749/EÚ, Euratom: Vykonávacie rozhodnutie Komisie z  10. decembra 2013 , ktorým sa Portugalsku povoľuje používať určité približné odhady na výpočet základu vlastných zdrojov založených na DPH [oznámené pod číslom C(2013) 8689]

12.12.2013   
            
            
               SK
            
            
               Úradný vestník Európskej únie
            
            
               L 333/81
            
         VYKONÁVACIE ROZHODNUTIE KOMISIE
   z 10. decembra 2013,
   ktorým sa Portugalsku povoľuje používať určité približné odhady na výpočet základu vlastných zdrojov založených na DPH
   [oznámené pod číslom C(2013) 8689]
   (Iba portugalské znenie je autentické)
   (2013/749/EÚ, Euratom)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na Zmluvu o založení Európskeho spoločenstva pre atómovú energiu,
   so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 13,
   keďže:
   
               (1)
            
            
               Podľa článku 377 smernice Rady 2006/112/ES z 28. novembra 2006 o spoločnom systéme dane z pridanej hodnoty (2) môže Portugalsko naďalej oslobodzovať od dane transakcie uvedené v prílohe X časti B bodoch 2, 4, 7, 9, 10 a 13 v súlade s podmienkami, ktoré sa v tomto členskom štáte uplatňovali k 1. januáru 1989. Tieto transakcie je potrebné zohľadniť pri stanovení základu zdrojov založených na DPH.
            
         
               (2)
            
            
               Portugalsko požiadalo Komisiu o povolenie používať určité približné odhady na výpočet základu vlastných zdrojov založených na DPH, keďže nie je schopné uskutočniť presné výpočty základu vlastných zdrojov založených na DPH, pokiaľ ide o transakcie uvedené v časti B bode 10 prílohy X k smernici 2006/112/ES. Administratívna záťaž spojená s takýmto výpočtom by bola zrejme neprimeraná vzhľadom na vplyv týchto transakcií na celkový základ vlastných zdrojov Portugalska založených na DPH. Portugalsko môže uskutočniť výpočet použitím približných odhadov pre túto kategóriu transakcií. V súlade s článkom 6 ods. 3 druhou zarážkou nariadenia (EHS, Euratom) č. 1553/89 by sa preto Portugalsku malo povoliť vypočítať základ vlastných zdrojov založených na DPH použitím približných odhadov.
            
         
               (3)
            
            
               Z dôvodu transparentnosti a právnej istoty je vhodné platnosť povolenia časovo obmedziť.
            
         
               (4)
            
            
               Opatrenia stanovené v tomto rozhodnutí sú v súlade so stanoviskom Poradného výboru pre vlastné zdroje,
            
         PRIJALA TOTO ROZHODNUTIE:
   Článok 1
   Na účely výpočtu základu vlastných zdrojov založených na DPH sa Portugalsku od 1. januára 2013 povoľuje používať približné odhady, pokiaľ ide o túto kategóriu transakcií uvedených v časti B prílohy X k smernici 2006/112/ES:
   preprava osôb (bod 10).
   Článok 2
   Toto rozhodnutie sa uplatňuje od 1. januára 2013 do 31. decembra 2017.
   Článok 3
   Toto rozhodnutie je určené Portugalskej republike.
   
      V Bruseli 10. decembra 2013
      
         
            Za Komisiu
         
         Janusz LEWANDOWSKI
         
            člen Komisie
         
      
   
   
      (1)  Ú. v. ES L 155, 7.6.1989, s. 9.
   
      (2)  Ú. v. EÚ L 347, 11.12.2006, s. 1.